Kriitika viib tegudeni

Õigemini, seda kriitikat tuleb teha, aga tuleb ka mõista, et see on praegu nii ja ma eeldan, et kõik tootjad võimlevad, et seda paremaks saada. Kui mitte suurest südameheadusest ja kõrgest moraalist, siis pigem kulude kokkuhoiu ja normidele vastamise pärast.

Kui poleks saastenorme, keskkonnapaanikat, diisliskandaali ja Teslat, siis andke andeks, aga mina ei usu, et suured kontsernid “mataks” sadu miljoneid elektriteemalistesse katsetesse ja uurimustesse, lihtsalt huvi pärast.

Innovatsioon toimub siis, kui seda on vaja. Mõnikord tekitab vajaduse tarbijate nõudlus, aga mõnel teisel juhul on vaja väikest müksu seaduste ja normide ja väikese hüsteeria abil. Mis on kõige hullem, mis saab juhtuda? Innovatsiooni käigus tekib uus innovatsioon?

Öeldakse, et elekter on juba aegunud ja tegelik tulevik on vesinik. Vabalt! Minupärast kasvõi külmfusioon või veeldatud armastus. Aga kuniks tarbija pole harjunud mõttega, et bensiin ja diislikütus polegi ainukesed võimalused, et iga 5 km tagant ei ole sul tanklat, et midagi peab oma elus ja ootustes muutma, niikaua ei juhtuks ka vesinik.

Üleminekuperiood ongi raske

Elektriautod on üleminek. Jah, ilmselt sõidavad näiteks 30 aasta pärast kõik elektriautodega, aga ka vesinikul töötav auto on elektriauto. Võib olla tuleb juba kümne aasta pärast keegi välja akutehnoloogiaga, mida ei kujuta ettegi. Võib olla ei tule, me ei tea.